ELil on üleilmne juhtpositsioon keskkonnakaitse ja kliimameetmete valdkonnas ning – nagu president Juncker rõhutas oma 2017. aasta kõnes Euroopa Liidu olukorra kohta – ta soovib seda rolli suurendada.

Programm LIFE on ainus ELi fond, mis on täielikult pühendatud keskkonna- ja kliimaeesmärkidele. See tagasihoidliku eelarvega fond keskendub nišile, mis jääb ühelt poolt teadusuuringuid ja innovatsiooni toetavate ELi programmide ning teiselt poolt meetmete ulatuslikku rakendamist rahastavate ELi programmide vahele.

Kuigi programmi LIFE tegevused on suunatud konkreetsete probleemide lahendamisele otse kohapeal, on programmil peamiselt kaudne, kiirendav mõju, mille eesmärk on algatada, laiendada või kiirendada säästva tootmise, turustamise ja tarbimise tavasid,

­hõlbustades tavade ja teadmiste väljatöötamist ja jagamist;

­suurendades suutlikkust ja kiirendades keskkonna- ja kliimaalaste õigusaktide ja poliitikameetmete rakendamist;

­aidates sidusrühmadel katsetada väikesemahulisi tehnoloogiavahendeid ja lahendusi ning

­võttes kasutusele rahastamisvahendeid muudest allikatest.

Käesolev mõjuhinnang on lisatud komisjoni ettepanekule tulevase keskkonna- ja kliimameetmete programmi (LIFE) kohta pärast 2020. aastat ning see vastab finantsmääruse nõuetele seoses eelhindamise tegemisega.

Järgmise mitmeaastase finantsraamistiku programmi LIFE probleemid ja võimalused

Programmi LIFE hiljutine vahehindamine kinnitas, et programmi rakendamine kulgeb kavakohaselt, et olla tulemuslik, tõhus ja asjakohane, ning programm annab panuse strateegiasse „Euroopa 2020“. Lisaks sellele peab enamik sidusrühmi programmi LIFE väga tähtsaks vahendiks keskkonna- ja kliimaprioriteetide käsitlemisel.

Vahehindamisel tehti siiski kindlaks ka programmi üldise tulemuslikkuse edasise edendamise võimalused, mis programmi LIFE jätkamisel praegusel kujul ja praeguses ulatuses ajavahemikul 2021–2027 ei realiseeruks. See puudutab eelkõige võimalust suurendada sidusust programmi LIFE ja teiste ELi fondide vahel ning võimalust suurendada programmi kiirendavat mõju. Edasise parandamise väljavaated tuvastati ka seoses programmi strateegilise rõhuasetusega ning võimalusega suurendada tõhusust ja lihtsustada programmi LIFE juhtimist.

Eelistatud poliitikavariandid

Tuvastatud probleemide käsitlemiseks tehti kindlaks mitu poliitikavarianti ning hinnati seejärel nende tulemuslikkust, tõhusust ja sidusust. Selle tulemusena tehti kindlaks mitu konkreetset võimalust uue programmi parandamiseks, nagu on täpsemalt kirjeldatud allpool.

Programmi katvuse ja ulatusega seoses valiti välja kolm varianti:

1.programmi LIFE ulatuse laiendamine, et hõlmata puhtale energeetikale ülemineku allprogrammi lisamisega puhta energeetikaga seotud suutlikkuse suurendamise projektid, tagaks sidusama lähenemisviisi suutlikkuse suurendamise projektide rahastamisel puhta energeetika valdkonnas ja võimaldaks samal ajal juurdepääsu suuremale hulgale toetusesaajatele;

2.programmist LIFE looduse ja bioloogilise mitmekesisuse eesmärkide lõimimiseks antava toetuse suurendamine. See suurendaks loodusvaldkonna rahastamist ja parandaks sidusust ELi eelarve üldises struktuuris, soodustades täiustatumat integreerivat lähenemisviisi. See võib siiski nõuda keskkonnaasutustelt täiendavat kavandamist ja koordineerimist.

3.Programmi LIFE ulatuse, eriti looduse ja bioloogilise mitmekesisuse allprogrammi kuuluvate looduse ja bioloogilise mitmekesisuse meetmete laiendamine ELi ülemeremaadele ja -territooriumidele (ÜMT) kõrvaldaks võimaliku lünga BEST-kava rahastamises.

Need variandid (variandid 1 ja 2) tuleks lisada programmi LIFE struktuuri, kui selle eelarvet suurendatakse konkreetselt puhtale energeetikale ülemineku ja/või looduse allprogrammi lisamiseks.

Programmi rakendusmehhanismide ja programmi juhtimisega seoses valiti välja üheksa varianti.